Сања Савић

Као ДА НЕ бисмо

*Невјероватно олакшање у мом животу донијело је сазнање да се сва мудрост информатике и велелепност разноврсности рачунарског софтвера заснива на присуству или одсуству електронског сигнала...*

*Владика Николај говорио је да не можемо да говоримо о томе да ли постоји или не постоји Бог. Можемо само да кажемо: Имам или Немам Бога.*

*Нека то буде полазиште*.

1. Хидратација. Хибернација. Дилема.

*Жена сједи у доњем вешу. Млада је још, веома, мада то о себи некако и не мисли. Маже руке кремом*.

ЖЕНА: Не.

*Дуго маже руке*.

ЖЕНА: Не.

*Маже руке изнад лаката, па рамена*.

ЖЕНА: Да.

*Изнад груди и по плећима*.

ЖЕНА: Да!

*Погледа крему, брзо је затвара*.

ЖЕНА: Не!!!

*Претура по торбици*.

ЖЕНА: Не.

*Налази другу крему. Незадовољна је. Почиње да се маже по стомаку*.

ЖЕНА: Не. Не, не.

*Маже ноге*.

ЖЕНА: Не.

*Стопала*.

ЖЕНА: Не.

*Прсте на стопалима. Дуго ћути. Нечега се можда сјетила. Можда и није. Чињеница је да је увијек била шкакљива по стопалима*.

ЖЕНА (*готово стидљиво, заклањајући поглед*): Да...

*Затвара крему. Шминка се. Дуго и стрпљиво, као да је опчињена нечим. Кад заврши, као да се изненади одразом у огледалу. Заводљиво се насмије*.

ЖЕНА: Да!

*Устаје. Нико није јачи од ње*.

ЖЕНА: ДА, ДА; ДА!

*Стоји тако дуго сама. Духови је не нападају. Све је мање самопоуздања*.

ЖЕНА: Да.

*Сто посто*.

ЖЕНА: Да.

*Деведесет посто*.

ЖЕНА: Да.

*Педесет посто*.

ЖЕНА: Да.

*Учини јој се да јој се кармин размазао, брзо то поправља*.

ЖЕНА: Па да...

Не.

ЖЕНА: Не!

*Сама себи*.

ЖЕНА: Не!!!

*Сједне*.

ЖЕНА: Не.

*Отпухује*.

ЖЕНА: Не... Не. Не.

*Погледа се у огледало. Крене да поправи маскару. Затвори је*.

ЖЕНА: Не.

Да.

ЖЕНА (*као да се мучи сама са собом*): Не.

2. „Пливају видре, пливају даске, пливају краве...“ (Д. Трифуновић, Поплава)

*Мушкарац испада из ормара уз гласан звук воде. Мало се „отресе“ и опет као да ништа није било. У гаћама је. Мало се заглади по бради, схвати да би се требало обријати. Донесе жилет, донесе лавор с водом. Донесе пешкир и пјену за бријање. Обрише огледало прстима. Смућка пјену. Крене да је истресе на длан. Лименка је празна. Поново заглади своје лице. Помисли да није страшно*.

МУШКАРАЦ: Да.

*Обуче се. Није размислио о томе шта је обукао. Изађе*.

3. „Љубав је ливада гдје магарци пасу“ (стара народна)

*Жена сједи сама за столом у кафани. С краја. Чита модни часопис. Мушкарац улази у кафану, пролази поред ње, завири у часопис. Она махинално окрене часопис на другу страну. Чланак који чита односи се на Џерарда Батлера, који на фотографији има браду. Мушкарац задовољно пређе руком преко свога лица. Сједа за сто на другој страни. Између њих је један слободан*.

МУШКАРАЦ: Да?

*Жена спушта новине на сто. Прво не схвата уопште шта је он пита. Насмије се у невјерици. Одговара аутоматски и брзо наставља да чита новине*.

ЖЕНА: Неее.

МУШКАРАЦ (*иронично*): Не? Хм…

ЖЕНА (*смије се, одмјерава га*): Не, хм, не… Не је не...

*Док се фемка, пореди га са Џералдом. То га мало збуњује. Она настави да чита новине. Он не ради ништа посебно*.

МУШКАРАЦ: Не?

*Сад је њој смијешно*.

ЖЕНА (*насмијано*): Не.

*Мушкарац одустаје. Гледа кога има за сусједним столовима. Она чита новине, сад примјећује да је претјерала. Спусти новине. Пије сок на сламчицу и гледа у њега. Он је као случајно погледа*.

МУШКАРАЦ (*изиритиран*): Не? Не, онда не.

*Она га и даље гледа. Мушкарац прилази и сједа за њен сто. Она настави да чита новине*.

ЖЕНА (*мази се*): Не…

МУШКАРАЦ (*пажљиво, тихо и са искреним интересовањем*): Да?

ЖЕНА: Не. (*Кратко ћути*.)

*Дуго се гледају наслоњени на сто*.

МУШКАРАЦ (*као, нека јој буде*): Не.

4. „Моје крпице од чистог сна/Од свиленог осмеха од пругасте слутње/Од мога чипкастога ткива“ (Васко Попа)

*Њен стан. Врата се отварају, Мушкарац уноси Жену преко прага. Задовољни су. Коначно је спусти. У коси јој је свадбена дијадема. Заборавила је на њу. Она га грли. На леђима му напипа нешто*.

ЖЕНА: Да?

МУШКАРАЦ: Да.

*То је његов коферак. Готово као актовка. Она је изненађена његовом величином. Тражи још нешто*.

ЖЕНА: Не?

*Он је самоувјерен*.

МУШКАРАЦ: Не.

ЖЕНА (*с невјерицом*): Не?

МУШКАРАЦ (*одлучан*): Не!

*Раскрчи мало њене ствари на столу. Тек колико му је потребно за површину коферчета. Ужива у њеној пажњи. Сав је битан. Отвара кофер. Извлачи из њега апарат за бријање. Она се обрадује. Бријаће се*.

ЖЕНА: Да, да, да да-да-да!

*Мушкарац из коферчета вади штап за пецање. Она га гледа. Никада у животу није држала штап за пецање*.

МУШКАРАЦ: Да?

ЖЕНА: Да.

*Мушкарац вади сет сложених гаћа*.

ЖЕНА (*мисли да их је сам испеглао*): Да.

*Мушкарац вади сет сложених мајица*.

ЖЕНА (*не свиђају јој се посебно*): Да...

*Мушкарац вади плејстејшн. Сад се највише обрадовао. Њој постаје сумњиво како је све то стало у коферче. Тек сад*.

МУШКАРАЦ (*одушевљен*): Да?

ЖЕНА (*дрнда по конзоли, али је кисела*): Да.

*Мушкарац почиње да вади ауто-часописе из торбе*.

МУШКАРАЦ: Да. Да. Да. Да. Да.

*Вади неке постере. Показује јој. Завршио је. Она погледа око себе. Насмије се коначно. Сјети се*.

ЖЕНА: Да!

*Раскрчи часописе и коферче са стола. Он гледа шта се догађа. Она брзо спрема ручак. Ставља нови столњак. Поставља сто. Ухвати се за главу као да је закаснила. Схвата да јој је дијадема још увијек у коси. Скине је. Доноси велику шерпу и два тањира. Сипа њему. Сипа себи*.

ЖЕНА (*покаже му да се послужи*): Да...

МУШКАРАЦ (*сркне*): Да.

*Она се кисело насмије због његовог сркања*.

МУШКАРАЦ: Да. (*Срк.*) Да. (*Срк.*) Да.

*Једе као крме. Она ћути*.

ЖЕНА: Да. Па да.

*Она се насмије, проба да поправи атмосферу, да му каже да није битно то што се десило. „Прича“ сама са собом док он ждере и слабо је констатује*.

ЖЕНА: Да.

*Он јој пружи тањир да му још доспе. Она досипа. Он прави гест који значи да је клопа одлична. Она се насмије. Наставља да једе*.

ЖЕНА: Да...

МУШКАРАЦ (*зауставља се нагло*): Не.

ЖЕНА: Да?

МУШКАРАЦ: Не...

ЖЕНА (*тотално је збуњена*): Не?

МУШКАРАЦ (*гласно подригне, сад је опет срећан и може да настави*): Да, да. Да!

*Она је мало изгубила апетит*.

ЖЕНА: Да...

*Гледа га како је не гледа*.

ЖЕНА: Да...

*Жена наставља да једе*.

ЖЕНА: Или не?

5. „Врати ми моје крпице“ (Васко Попа)

*Мушкарац и жена сједе у соби. На ТВ-у је утакмица. Плејстејшн је монтиран. У полицама су његови часописи. Његово одијело је испеглано и окачено, виси на ормару. Утакмица завршава. Он је изнервиран због резултата. Прзни. Мази се с њом*.

МУШКАРАЦ: Да?

ЖЕНА: Да.

МУШКАРАЦ: Да?

*Он јој показује према кухињи. Она слегне раменима. Мислила је на нешто друго. Износи шерпу. Ставља је на сто. Сипа му. Он једе. Она је уморна. Тражи свој часопис међу гомилом његових. Једва га налази. Он једе. Појео је све. Испружи тањир да му још доспе. Изненађен је што ње нема. Досипа сам себи сљедећу туру. Једе у тишини, али сада гледа у њу. Не види шта она чита, али гледа како је насмијана*.

МУШКАРАЦ (*несигуран*): Да?

ЖЕНА (*не обраћа пажњу на њега*): Да, да.

МУШКАРАЦ (*тестира је*): Не?

ЖЕНА: Не, не.

*Он је збуњен. Прилази јој. Гледа неког фрајера на слици. Одлази до огледала. Незадовољан је собом*.

МУШКАРАЦ (*мало гласније*): Да?

*Жена спушта новине на сто. Прво не схвата уопште шта је он пита, а потом се сјети њихове посљедње конверзације. Насмије се у невјерици. Одговара аутоматски и брзо наставља да чита новине*.

ЖЕНА: Неее.

*Мушкарац дуго ћути. Сад ће покушати смијехом. Ма, само му се шали*.

МУШКАРАЦ (*насмијано*): Не???

*Настави да чита новине*.

ЖЕНА (*изнервира је*): Не!

*Зар је могуће да је кренула да бјежи – пита се он. Ово не може да повјерује. Шта се одједном створи ни из чега? Он је дуго гледа. Ово није било ни из чега. Гледа је у њеном бијегу. Сад је ухватио. Али зашто је тако мирна? Зар је могуће да је није упознао за тако дуго времена? Она поново спушта новине на празан сто. Погледа га. Дуго се гледају наслоњени на сто*.

ЖЕНА: Да?

МУШКАРАЦ: Не!

*Сад је њој смијешно*.

ЖЕНА (*насмијано*): Не???

*Мушкарац се наљути*.

МУШКАРАЦ: Не!

*Сад се заједно смију. Мушкарац се уозбиљи. Ипак жели да зна да ли га је преварила*.

МУШКАРАЦ (*пажљиво, тихо и са искреним интересовањем*): Да?

ЖЕНА: Не. (*Кратко ћути*.)

МУШКАРАЦ (*одахне*): Не.

*Мушкарац заиста одахнувши сједа за сто. Показује јој празан тањир. Она досипа*.

6. „Волела бих да имам/Једно мало зелено дрво/Да улицом трчи за мном“ (Васко Попа)

*Жена упада у стан као њен драги ономад из ормара. Натоварила се кесама из продавнице, лаптопом, својом торбом и хрпом папира које фасцикла безуспјешно покушава да обухвати. Све баци на сто. Нема времена да уздахне. Почиње да распрема кесе. Погледа на сат. Одустане од кеса. Узима папире. Кесе спушта на под. Отвара лаптоп и покушава да ријеши неки проблем. Не иде јој. Звони јој телефон. Преврне очима. Не јави се. Телефон поново зазвони. Скупља сву снагу*.

ЖЕНА: Да? (*Досадно јој је.*) Да.

*Жена се нагло заинтересује.*

ЖЕНА: Да?

*Узима неке од папира са стола. Почиње да се радује. Схвата математичку логику коју јој колега саопштава преко телефона*.

ЖЕНА: Да. Да, да. Да. Да. Да!

*То је то. Сад је радосна*.

ЖЕНА (*захваљује се*): Да. Да. Да. Да. Не. Да. Да.

*Сад се мало уозбиљи. Погледа у слушалицу. Дао јој је комплимент*.

ЖЕНА: Да?

*Узима огледало из своје торбе. Огледа се самоувјерено*.

ЖЕНА: Ма нееее. (*Одбија комплимент*.)

*Дуго ћути. Нешто јој је предложио. Погледа на сат*.

ЖЕНА: Не.

*Сад саговорник ћути, а она покушава да затрпа тишину*.

ЖЕНА: Не, не, не. (*Није до њега*.) Да, да. (*Гледа на сат, очекује свог драгог*.) Не. Не.

ЖЕНА (*сад је опет формална*): Да, да.

*Прекида везу. Одједном је гужва око ње изгубила смисао. Раскрчи папирчине. Наслони главу на сто. Жао јој је што га је одбила*.

ЖЕНА: Не.

*Телефон поново зазвони. Она погледа ко је. Среди се као да је у питању видео позив, а није*.

ЖЕНА: Да?

*Чека да изговори поново питање, дочека*.

ЖЕНА: Да!

*Прекида везу. Ногама разгрне кесе из продавнице и оде зурећи у огледало*.

7. „Ти познајеш само оне путеве/Што пролазе/Од срца/И/Ока/Али то није све“ (Мак Диздар)

*Плешу танго. Он прича све вријеме. Покушава да јој објасни да је пола сата распремао кесе из продавнице. Да није знао гдје шта стоји. Она не чује ништа. Он се све више мучи. Застане поломљен. Она не примијети да га нема и наставља да плеше. Он је гледа како плеше без њега. Он јој се придружи. Она ни то не примијети*.

8. „Што те нема“ (Алекса Шантић)

*Мушкарац и жена леже у кревету. Дуго ћуте*.

МУШКАРАЦ (*оклијева*): Да?

*Преварила га је*.

ЖЕНА: Да.

*Мушкарац ћути*.

МУШКАРАЦ: Да, да?

ЖЕНА: Да, да, да, да, да.

МУШКАРАЦ: И?

ЖЕНА: Да.

*То јој је остала неиспуњена жеља из младости. У ствари, тај човјек није био нешто посебно у њеном животу, чак је тога била свјесна кад се упустила у аферу с њим. И знала је да она том човјеку не представља ништа посебно. Као ни он њој. И знала је шта тиме ризикује. И знала је да овог човјека поред себе воли више, али само то осјећање, све везано за превару*...

ЖЕНА: Да.

*Њена одлучност*.

ЖЕНА: Да.

*Потпуно одсуство гриже савјести за које се изборила вишегодишњим одрицањем од свих својих жеља*.

ЖЕНА: Да!

*Огорчење које је потом наступило*.

ЖЕНА: Да.

*Њена спремност да прихвати све што је чека касније без икаквог покушаја да избјегне посљедице онога шта се назива кривица*.

ЖЕНА: Да.

*Њено сјећање на тог човјека*.

ЖЕНА: Да.

*Сјећање на свеприсутност чула, без бојазни да постоји ишта изван те сензуалности*.

ЖЕНА: Да!

*Заборављање на свијест о томе да може боље*.

МУШКАРАЦ: Не!

ЖЕНА: Да.

*Непотребно говорење о томе да она коначно прихвата саму себе*.

*Обоје дуго ћуте. Убрзо она почиње тихо да хрче. Не наметљиво нити иритирајуће, тек као доказ о томе да је заспала спокојним сном. Њега су одједном дочекале све њене непреспаване ноћи. Он то не може да поднесе*.

МУШКАРАЦ (*у себи*): Не.

9. „Узалуд се враћам некад драгој слици/птици/небу/лишћу... /Боли/боли/боли...“ Витомир Николић

*Мушкарац долази у кухињу да се напије воде*.

МУШКАРАЦ: Да.

*Вратиће јој*.

МУШКАРАЦ: Да.

*Нек јој је широк пут*.

МУШКАРАЦ: Да.

*Пустиће је да оде*.

МУШКАРАЦ: Да.

*Захвалан је на свему*.

МУШКАРАЦ: Да!

*И она њему*.

МУШКАРАЦ: Да.

*Мушкарац дуго ћути. Свјетло постаје све јаче и јаче. Он стоји као да је на саслушању, гледа око себе. Свјетло се гаси, мушкарац остаје у мраку*.

МУШКАРАЦ: Не.

*Неће јој вратити*.

МУШКАРАЦ: Не.

*Ово је њен стан*.

МУШКАРАЦ: Не.

*У мраку, Мушкарац постаје нешто друго. Она је помало курва*.

МУШКАРАЦ (*брани је*): Не...

*Плаче, срећа па се не види због мрака*.

МУШКАРАЦ: Не.

*Помало га није примјећивала. Стајала је увијек за корак изнад њега па чак и онда, онда кад би је видио, онда кад би је голим очима видио ту испред себе и даље није признавала. Разбије нешто у мраку. Слабо свјетло га поново накратко обасја. Он покушава да одржи добро расположење. Свјетло се полако гаси, он му „нареди“ да сачека. Доноси телефон. Мало се среди. Накашље се*.

МУШКАРАЦ: Да?

*Слуша*.

МУШКАРАЦ: Да, да.

*То је он. Онај лијепи момак што јој је узео број прије пола године*.

МУШКАРАЦ: Да.

*Самоувјерен је*.

МУШКАРАЦ: Да. Да. Не. Да, да. Не, не, не. Да. Мхм, да.

*Мало оклијева. Погледа у правцу драге која спава*.

МУШКАРАЦ: А... Да?

*Ова га одбија. Сад је помирен са судбином*.

МУШКАРАЦ (*као, схвата*): Да, да. Да.

*Мало се стрпи, она га још увијек није одбила*.

МУШКАРАЦ (*несигурно*): Да?

*Склони слушалицу. Обрадује се! Врати слушалицу на уво*.

МУШКАРАЦ: Да, да. (*Гледа на сат*.) Да! Да, да.

*Уговорио је. Самопоуздање му је поново на Хималајима*.

10. „Када се јаве на црти/ На крају туге и пира/ Високе планине смрти/ И хладна језера мира“ (Јован Дучић)

*Жена и Мушкарац су у дневној соби. Он пјевуши. Покушава да сложи своје ауто-часописе у коферче, али му не иде*.

ЖЕНА *(„прича“ сама са собом*): Не.

Да.

ЖЕНА: Не.

Не.

ЖЕНА (*говори њему*): Да?

*Он не реагује. Пакује плејстејшн. Мота гајтан конзоле*.

ЖЕНА (*гласније*): Не!!!

*Кренула би да се каје. Устаје нагло. Не осјећа да се каје*.

ЖЕНА: Да.

*Повриједила га је. Он се понаша као да је не види. Пакује своје лосионе за бријање*.

ЖЕНА: Да?

*Хтјела је да га повриједи. Упитно гледа у себе*.

ЖЕНА: Не.

*Није хтјела да га повриједи*.

ЖЕНА (*не вјерује самој себи*): Не...

*Није вјеровала. Мислила је да га неће повриједити јер би то значило да он више не осјећа ништа према њој, није вјеровала да ће њен поступак у њему изазвати било шта*.

ЖЕНА: Да, да.

*Али се надала*.

ЖЕНА: Да.

*Повриједила га је. Он слаже своје уредно испеглане кошуље у торбу. Неке су и прљаве. Он престаје да пјевуши. Чује се тишина. Она гледа шта он ради. Кад не успије да их све стрпа у торбу, неколико кошуља оставља напољу и насилно затвара кофер. Преостале кошуље баца у кесу за ђубре*.

ЖЕНА: Не.

*Драго јој је због тога*.

ЖЕНА: Не!

*Драго јој је због тога*.

ЖЕНА (*дуго покушава да сакрије осмијех, али на крају ипак не успијева да га задржи*): Не...

*Промијенила би нешто да може*.

ЖЕНА (*осмијех јој нагло спада и она подиже главу размисливши веома кратко, готово само од тачке у којој јој је осмијех спласнуо с лица до оне у којој је схватила питање*): Не.

*Он излази из куће без поздрава. Она схвати да је заборавио да понесе штап за пецање, крене да га дозове, али је већ отишао. Не зна шта би са собом. Узима штап за пецање. Нешто поквари. Спусти штап. Угледа кесу за ђубре с кошуљама, коју је оставио. Насмије се. Увијек је заборављао да понесе ђубре. Узима једну кошуљу. Крене да удахне ваздух с ње, а онда је с гађењем одгурне. Почне да се смије. Смијех нагло престаје. Укочи се кад нешто угледа. Отисак кармина*.

ЖЕНА: Не.

*Ставља мало свог кармина да види да ли је у праву. Није сигурна*.

ЖЕНА: Да?

*Није јој мрско да нађе кармин у торби и испроба га на кошуљи. Није иста нијанса*.

ЖЕНА (*у невјерици*): Не...

*Насмијала би се да јој све заједно није тужно*.

11. „Шта да радим с руком и у њој са слободом?“ (Стеван Раичковић)

Жена сједи сама, баш сама. Пуши. Има добре ноге.

ЖЕНА: Не.

*Ако му се не јави, одустаће од дјевојачког сна да с једним човјеком треба да буде читав живот*.

ЖЕНА: Не.

*Тај сан је ту иако јој се то не допада*.

ЖЕНА: Не.

*Тај сан ће нестати ако га не буде пратила*.

ЖЕНА: Не.

*Ако не буде више снова, жена ће почети да се губи, од ње неће остати нимало праха*.

ЖЕНА: Не.

*У прах свакако никада није вјеровала*.

ЖЕНА: Не.

*Није ни у снове*.

ЖЕНА: Не.

*Вриједи ли мислити о било чему?*

ЖЕНА: Не.

*Усмјеравати своју пажњу усљед свих тих безбројних магистрала које раздвајају прохтјеве срца од прохтјева разума, прохтјева страсти и оних прохтјева који траже да све то буде једно?*

ЖЕНА: Не.

*Па ова жена заиста не мисли ни о ничему*.

ЖЕНА (*иако свака магистрала указује да је то лаж*): Не.

12. „Страшно је/ни плакати се не може“ (Душан Радовић)

*Он је ама баш заузет. Има тако много нових послова. Коначно вријеме за све*.

МУШКАРАЦ (*разговара телефоном*): Да! Да, да! (*То је то*.) Да. (*Како саговорнику раније није било јасно*.) Да! Да, да, да.

*Прекида везу. Још увијек је на таласу уговореног посла*.

МУШКАРАЦ: Да.

*Ама баш срећан*.

МУШКАРАЦ: Да.

*Крене мало да типка по свом телефону. Наиђе на стару преписку с њом*.

МУШКАРАЦ (*као да му није стало*): Не.

*Она му ама баш није никаква опција*.

МУШКАРАЦ: Не.

*Обашка што су толико дуго били заједно и она је трпјела његове недостатке. Неће је позвати*.

МУШКАРАЦ: Не.

*На страну што она недостатке није имала*.

МУШКАРАЦ: Не.

*У воду ће бацити све редом и неће осјећати никакву грижу савјест. Сад је коначно продисао*.

МУШКАРАЦ (*тешко уздахне и сручи се на столицу*): Да.

*Баца све низ воду. Заиста*.

МУШКАРАЦ (*требало би да је срећан; насмије се кратко; шта је ту је*): Не.

13. „Ја сам мислио да ћу ићи право/ док се не претворим у лењир,/ а нашли су ме у кругу“ (Мирослав Антић)

*Пролази вријеме. Оно добро вријеме које чини свим странама добро само што га нико не подноси него га свак презире, јер се његова благотворност види тек кад се откотрља.*

*Мушкарац и Жена иду укруг. Пролазе једно поред другог иако се упорно не примјећују. Нити виде да кругове праве само да се не би срели. Кад коначно скапају од умора, и даље одбијају да се погледају, иако су приморани да подигну поглед. Кад се то деси, гледају се дуго, до још веће изнемоглости. Мушкарац устаје први. Оставља је у муљу*.

14. „За тај тренутак живота и миља/Кад затрепери цела моја снага/Нек те срце моје благосиља/Ал’ не волим те, не волим те, драга“ (Милан Ракић)

*Више нема тог времена. Ране су поново отворене. Врти се у кругу. Сада се сам врти у кругу. Иде куд је навикао. За други пут ни не зна*.

МУШКАРАЦ: Не.

Да.

МУШКАРАЦ: Не.

Да.

МУШКАРАЦ: Не.

Да.

МУШКАРАЦ: Не.

*Вода се пролива. Стотине ДА избијају по њему. Он застане, извуче се из круга као из муља. Укаљан, али ипак очишћен колико је то могуће*.

МУШКАРАЦ: Да.

14. „Љубав је била јача од мене/Али пјесма постаде орао/и напушта своју долину“ (Весна Парун)

*Жена сјeди у доњем вешу као и раније. Није више тако млада, али то сад не види. Маже руке кремом*.

ЖЕНА: Да.

*Маже груди кремом*.

ЖЕНА: Да.

*Маже стомак кремом*.

ЖЕНА: Да.

*Ставља дебео слој пудера преко бора и подочњака*.

ЖЕНА: Да.

*Бира кармин. Овог пута са много мање стида и стила*.

ЖЕНА: Да.

*Двоуми се између смјерне и провокативне хаљине. Одабере ову другу*.

ЖЕНА: Да...

Не.

ЖЕНА: Не.

*Прихвата пораз. Скида хаљину. Скида шминку. Ето је пред сликом себе. Можда и први пут*.

ЖЕНА: Да.

*Ваљда се помирила. Али вријеме не каже ништа*.

15. „Одједном на понеком углу вреба понека суза“ Мирослав Антић

*Жена шета градом. Наиђе на Мушкарца, који гледа излог. Једва га препознаје*.

ЖЕНА: Да?

МУШКАРАЦ (*одмах је препознаје*): Да, да!

*Срдачно се рукују. Ох, заборавио је да јој представи своју бољу половину. Пита их да ли се познају*.

МУШКАРАЦ: Да?

*Жена застане, а онда одмахне главом. То што зна све о њој, не значи да је познаје*.

ЖЕНА: Да.

МУШКАРАЦ (*затрпава тишину*): Да, да, да, не. Не.

*Госпођа га напушта. Жена јој махне. Он би остао још мало, али се ломи да ли да крене или не*.

МУШКАРАЦ: Да? Не?

ЖЕНА: Не.

МУШКАРАЦ: Не?

ЖЕНА: Не.

МУШКАРАЦ (*већ увелико кренуо, махне из пролаза*): Да, да!

*Жена остаје сама. Настави даље*.

16. „Нема везе шапнуо је и наставио да буљи/ овог пута у прозрачност прљаве завесе“ (Срђан Ваљаревић)

*Мушкарац сједи заваљен у кауч. Иза се чују дјеца. Око њега се чује жена*.

МУШКАРАЦ: Рекао сам ти, данас у пет је родитељски.

*Жена се буни*.

МУШКАРАЦ: Знам да си ми рекла, рачунао сам на то, само ме човек замолио да га заменим, али јавићу му да нађе неког другог.

*Жена наставља да прича, њему је све теже да се концентрише*.

МУШКАРАЦ: Нисам заборавио да Деки мора у седам на рођендан. Покупићу га кад се вратим са родитељског.

*Кратко ћути.*

МУШКАРАЦ: Да.

*Одједном као да се нечег сјетио. Зури још мало у празнину телевизора*.

МУШКАРАЦ: Да.

*То је ипак било нешто*.

Крај.